## Odluka Ustavnog suda Republike Hrvatske broj:U-VIIA-1949/2005 od 4. svibnja 2005.

### NN 59/2005 (9.5.2005.), Odluka Ustavnog suda Republike Hrvatske broj:U-VIIA-1949/2005 od 4. svibnja 2005.

# USTAVNI SUD REPUBLIKE HRVATSKE

**1141**

Ustavni sud Republike Hrvatske, u IV. vijeću za
izborne sporove, u sastavu sudac Ivan Matija, predsjednik Vijeća, te suci Agata
Račan i Vice Vukojević,
članovi Vijeća, odlučujući u izbornom sporu o žalbi za zaštitu izbornog prava
Koalicije stranaka Socijaldemokratske partije Hrvatske – SDP i Hrvatske
seljačke stranke – HSS, na sjednici održanoj 4. svibnja 2005. godine,
jednoglasno je donio

## ODLUKU

I. Poništava se rješenje Županijskog izbornog
povjerenstva Zagrebačke županije, klasa: 013-01/05-01/39, urbroj:
238/1-01-05-3 od 2. svibnja 2005. godine,

II. Poništava se rješenje o ispravku rješenja
Gradskog izbornog povjerenstva Grada Dugog Sela, klasa: 013-01/05-01/24, urbroj: 238/07-05-2 od 1. svibnja 2005. godine,

III. Zbirna lista za izbor članova Gradskog
vijeća Grada Dugog Sela utvrđena u redoslijedu rješenjem o ispravku rješenja
Gradskog izbornog povjerenstva Grada Dugog Sela, klasa: 013-01/05-01/21, urbroj: 238/07-05-1 od 29. travnja 2005. godine ostaje
neizmijenjena,

IV. Ova odluka objavit će se u »Narodnim
novinama«.

```
Obrazloženje
```

```

```

1. Koalicija stranaka Socijaldemokratska partija
Hrvatske – SDP i Hrvatska seljačka stranka – HSS podnijela je žalbu protiv
rješenja Županijskog izbornog povjerenstva Zagrebačke županije (u daljnjem
tekstu: ŽIP), navedenog u izreci pod točkom I., kojim je odbijen njezin
prigovor izjavljen protiv rješenja Gradskog izbornog povjerenstva Grada Dugog
Sela (u daljnjem tekstu: GIP), klasa: 013-01/05-01/24, urbroj:
238/07-05-2 od 1. svibnja 2005. godine.

Rješenjem od 1. svibnja 2005. godine, povodom
dopisa ŽIP-a o potrebi obvezne izmjene redoslijeda stranaka na pojedinoj kandidacijskoj listi i zbirnoj kandidacijskoj
listi kada je predlagač koalicija stranaka, kao i u pogledu skraćenih naziva
stranaka, izmijenjen je redoslijed pojedinih kandidacijskih
lista i zbirnih kandidacijskih lista, na način da je
lista žaliteljice pomaknuta s rednoga broja VIII. na redni broj X.

ŽIP je odbio prigovor žaliteljice kao neosnovan
jer je utvrdio da nije došlo do nepravilnosti koje bi bitno utjecale na
zakonitost u izbornom postupku. U obrazloženju rješenja ŽIP navodi da unatoč
činjenici da je pobijano rješenje doneseno nakon isteka rokova za prigovor na
prihvaćene i objavljene kandidacijske liste za izbor
članova Gradskog vijeća Grada Dugog Sela, u konkretnom slučaju nije počinjena
nepravilnost koja bi bitno utjecala na rezultate izbora, sukladno članku 55.
Zakona o izboru članova predstavničkih tijela jedinica lokalne i područne
(regionalne) samouprave odnosno članku 59. pročišćenog teksta (»Narodne
novine«, broj 33/01., 10/02. – odluka Ustavnog suda Republike Hrvatske broj:
U-I-39/2002,155/02. – članak 43. stavak 2. Ustavnog zakona o pravima
nacionalnih manjina, 45/03., 43/04. – odluka Ustavnog suda Republike Hrvatske broj:
U-I-2494/2002., 40/05., 44/05. – pročišćeni tekst, u daljnjem tekstu: Zakon o
lokalnim izborima).

Utvrđuje, nadalje, da je pobijano rješenje
zakonito, budući je, sukladno odredbi članka 21. Zakona o lokalnim izborima, kandidacijske liste trebalo unijeti na zbirnu listu prema
nazivu prve po redu stranke u prijedlogu, ako je više stranaka predložilo kandidacijsku listu.

U konkretnom slučaju naprijed navedeno znači da
je predmetnu koalicijsku kandidacijsku listu
žaliteljice, trebalo unijeti u zbirnu listu prema nazivu prve od tih stranaka,
a to je Socijaldemokratska partija Hrvatske – SDP pod rednim brojem X., a što
podrazumijeva da, prema abecednom redu, nezavisna gradska lista nositelja liste
Vjekoslava Cvijanovića
treba biti pod rednim brojem VIII., a Nezavisna gradska lista nositelja liste
Stjepana Novosela pod rednim brojem IX., kako je to
navedeno u pobijanom prvostupanjskom rješenju.

Ističe da je pobijano rješenje doneseno tjedan
dana nakon objave kandidacijskih i zbirne liste,
odnosno 15 dana prije provođenja izbora, čime je političkim strankama koje
ulaze u izbornu utrku ostavljeno dovoljno vremena za izbornu promidžbu.

2.
Žaliteljica u žalbi ističe da je pri donošenju pobijanih rješenja
navedenih pod točkama I. i II. dispozitiva ovoga rješenja povrijeđeno izborno
pravo žaliteljice jer ŽIP nije pravilno utvrdio sve činjenice tijekom postupka.
Ističe da promjena rednog broja na zbirnoj listi, a time i na glasačkom listiću
može bitno utjecati na rezultate izbora, budući je žaliteljica održala nekoliko
predizbornih skupova i štampala promidžbeni materijal, na kojem je naznačeno da
se navedena Koalicija stranaka nalazi pod rednim brojem VIII. Isto tako, na
promidžbenim skupovima pozvala je birače da na glasačkom listiću zaokruže redni
broj VIII. Kako je promidžbu žaliteljica započela još 24. travnja 2005. godine,
to je cijelo razdoblje do 1. svibnja 2005. godine, žaliteljica pozivala birače
da zaokruže listu pod rednim brojem 8., a to je zapisano i u njezinim
promidžbenim materijalima.

Protiv rješenja GIP-a od 29. travnja 2005.
godine nitko nije uložio prigovor. Konačno žaliteljica ističe da je osporenim
rješenjima dovedena u neravnopravan položaj i da trpi financijsku štetu jer je
tiskan promidžbeni materijal s rednim brojem VIII. Budući da nije učinjena
gruba i očita greška, ističe žaliteljica, nije dopušten ispravak redoslijeda
lista, kako je to učinjeno osporenim rješenjem GIP-a. Stoga se poziva i na
rješenje Ustavnog suda Republike Hrvatske, broj: U-VII-295/1997 od 8. travnja
1997. godine.

Predlaže da ovaj Sud usvoji njezinu žalbu i
poništi osporeno rješenje ŽIP-a i osporeno rješenje GIP-a, te da ostaje na
snazi ranije objavljena lista na kojoj je žaliteljica na rednom broju VIII.

Žalba je osnovana.

3.
Analizom navoda žalbe i osporenog rješenja, te uvidom u mjerodavnu
dokumentaciju priloženu u spisu predmeta, Ustavni sud je utvrdio da je nadležni
GIP, temeljem članka 21. Zakona o lokalnim izborima, prihvatio zbirnu listu za
izbor članova gradskog vijeća, na kojoj je žaliteljica na VIII. mjestu, te je
objavio u službenom glasilu Grada Dugo Selo 23. travnja 2005. godine.

GIP je rješenjem o ispravku rješenja, klasa:
013-01/05-01/21, urbroj: 238/07-05-1 od 29. travnja
2005. godine, na temelju dopisa ŽIP-a o nazivu pojedinih kandidacijskih
listi kada je predlagač koalicija pojedinih stranaka, ispravio svoje rješenje
od 23. travnja 2005. godine. Međutim, ispravak se ne odnosi na žaliteljicu koja
je ostala na rednom broju VIII. na glasačkom listiću.

Prigovora na nepravilnosti u postupku kandidiranja
u odnosu na navedeno rješenje o ispravku rješenja od 29. travnja 2005. godine,
nije bilo.

Stajalište je ovoga Suda da je ispravkom moguće
ukloniti grube i očite greške u objavljenim kandidatskim
listama te da takve greške može ispraviti ono izborno povjerenstvo koje je
liste prihvatilo i objavilo.

Međutim, takve ispravke nije moguće vršiti u
svako vrijeme, odnosno u vrijeme kada bi takav ispravak više štetio nego
koristio zakonitom provođenju izbora. Takvo stajalište ovaj Sud je izrazio u
svom rješenju, broj: U-VII-295/1997, U-VII-297/1997 od 8. travnja 1997. godine.

4.
Ustavni sud ocjenjuje da kad redoslijed na zbirnoj listi zavisi o ocjeni
radi li se o listi koalicije stranaka i o abecednom poretku stranaka u
koaliciji, nadležno tijelo može, nakon objave liste, redoslijed kandidata
mijenjati, pravodobno tako da nije na štetu sudionika u izboru. U slučaju
žaliteljice, ta izmjena redoslijeda izvršena je rješenjem od 1. svibnja 2005.
godine od 16.00 sati, dakle dva tjedna prije održavanja izbora, a sedam dana
nakon prve objave zbirne liste. Uzevši u obzir da je promidžba započela, ova
promjena redoslijeda mogla bi utjecati na rezultate izbora.

5.  Kako
navedenu povredu izbornog prava žaliteljice, koja je nastala u postupku pred
nadležnim GIP-om, povodom prigovora žaliteljice, nije otklonio nadležni ŽIP,
bilo je potrebno poništiti i osporeno rješenje ŽIP-a od 2. svibnja 2005.
godine.

6.
Slijedom izloženog, Ustavni sud utvrđuje da je pravovaljana zbirna lista
utvrđena rješenjem o ispravku rješenja Gradskog izbornog povjerenstva Grada
Dugog Sela, klasa: 013-01/05-01/21, urbroj:
238/07-05-1 od 29. travnja 2005. godine.

7.  Na
temelju odredbe članka 128. alineje 9. Ustava Republike Hrvatske te odredbe
članka 87. točke 3. Ustavnog zakona o Ustav­nom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst), donesena je odluka kao u izreci.

Točka IV. izreke ove odluke temelji se na
odredbi članka 29. Ustavnog zakona o Ustavnom sudu Republike Hrvatske.

Broj: U-VIIA-1949/2005

Zagreb, 4. svibnja 2005.

USTAVNI SUD REPUBLIKE HRVATSKE

Predsjednik Vijeća

**mr****. sc. Ivan Matija**,
v. r.

Odluka, NN 59/2005-1141